Ma (18) vas wat baba glo in straat agterlaatArgieffoto Foto: HeikeIr, Pixabay Die 18-jarige ma van ŉ baba wat sowat ŉ maand gelede alleen in ŉ straat agtergelaat is, het na vore gekom en is in hegtenis geneem. Sers. Ikobeng Hlubi, woordvoerder van die polisie, het gesê die vrou is Donderdag vasgetrek sowat ŉ maand nadat sy glo die babaseuntjie alleen in die straat in die Caleb Motshabi-nedersetting in Bloemfontein gelaat het. “Volgens polisierekords is die baba op 28 September deur ŉ paartjie wat huis toe gestap het van ŉ kuierplek af aangetref toe hulle ŉ baba hoor huil het. Hulle het ondersoek ingestel en op die baba afgekom,” het Hlubi gesê. ŉ Saak van kinderverwaarlosing is aanhangig gemaak by die Kagisanong-polisiekantoor. “Ná drie weke het die ma opgedaag by die Mangaung-polisiestasie en vir haar seuntjie kom vra. Sy het beweer sy het nie die kind alleen gelaat nie, maar hom vir ŉ ander kind [wat sy ken] gegee om na die baba se pa se familie te neem,” het Hlubi gesê. Die baba is in ŉ plek van veiligheid geplaas. Die verdagte sal binnekort in die Bloemfontein-landdroshof verskyn.